કર્ણાટકમાં ચૂંટણીપ્રચાર કરતા કોંગ્રેસઅધ્યક્ષ રાહુલ ગાંધીએ સોમવારે બેરોજગારીને મુદ્દે કેન્દ્ર સરકારને ઘેરવા પ્રયાસ કર્યો હતો. રાયચૂરની રેલીમાં તેમણે કહ્યું કે, આપણા વડા પ્રધાન એવા બેટ્સમેન છે જે વિકેટકીપરને જોઈને બેટિંગ કરતા હોય છે. તમે જ કહો કે બોલરને જોયા વગર બેટિંગ કરીએ તો એકપણ રન આવે. આપણા પીએમ મોદીજી આવી રીતે જ બેટિંગ કરી રહ્યા છે.‘વડા પ્રધાન મોદી કહે છે કે દર વર્ષે બે કરોડ યુવાનોને રોજગારી આપશે. ચીન પ્રત્યેક ૨૪ કલાકે ૫૦ હજાર લોકોને રોજગારી આપે છે, જ્યારે નરેન્દ્ર મોદી માત્ર ૪૫૦ને જ રોજગારી આપી શકે છે. આપણા વડા પ્રધાનની આ સચ્ચાઈ છે.’ રાહુલ ગાંધીએ કર્ણાટકમાં રોડ શો કર્યો અને દરગાહે પણ મસ્તક નમાવ્યું. કોંગ્રેસ કાર્યકરો સાથે બેસીને નાસ્તો કર્યો હતો.પોતે અગાઉ કરેલી ટિપ્પણીની નજીકથી સમજ આપતાં રાહુલે કહ્યું કે, ‘મોદી એવા બેટ્સમેન છે કે જે વિકેટકીપરને જોઈને બેટિંગ કરી રહ્યા છે. તેમને એ ખબર જ નથી કે બોલ ક્યાંથી આવી રહ્યો છે?’ તેમણે સવાલ કર્યો હતો કે સચિન વિકેટકીપરને જોઈને બેટિંગ કરે તો રન કરી શકે? એક રેલીમાં રાહુલે એમ કહ્યું હતું કે મોદીજીનો કાર્યકાળ લગભગ પૂરો થવામાં છે. તેમણે પોતાની ઉપલબ્ધિઓ વિષે બોલવું જોઈએ.કર્ણાટકમાં આગામી વિધાનસભાની ચૂંટણીને મુદ્દે ભાજપ અને કોંગ્રેસ બંને પ્રચારમાં લાગી ગયા છે. ગુજરાતની ચૂંટણી વખતે અપનાવેલા વ્યૂહને જારી રાખતાં કર્ણાટકમાં રાહુલ ગાંધીએ મંદિરમાં પૂજા-અર્ચન સાથે પ્રચારનો આરંભ કર્યો હતો. રાહુલ ગાંધી શુક્રવારે સૌપ્રથમ કોપ્પલ જિલ્લાના હુલિગમ્મા મંદિરે દર્શન કરવા પહોંચ્યા હતા, જોકે કર્ણાટકમાં રાહુલ મંદિર ઉપરાંત દરગાહે પણ પહોંચ્યા હતા. મુખ્ય પ્રધાન સિદ્ધારમૈયા સાથે રાહુલ ગાંધી સોમવારે રાયચૂરની એક દરગાહે પહોંચ્યા હતા. રાહુલે દરગાહ પર ચાદર ચડાવીને જીતની કામના કરી હતી.કર્ણાટકમાં ચાર દિવસના ચૂંટણીપ્રચારે પહોંચેલા કોંગ્રેસઅધ્યક્ષ રાહુલ ગાંધીએ રેલી પછી મળતા સમય દરમિયાન કાર્યકરો સાથે ઢાબા પર ચા-નાસ્તાનો આનંદ લીધો હતો. કર્ણાટકના રાયચૂરથી દેવદુર્ગ જતી વખતે રાહુલ ગાંધી, મુખ્ય પ્રધાન સિદ્ધારમૈયા, પક્ષના કાર્યકર્તા અને નેતાઓ રસ્તા પરના એક ઢાબામાં રોકાયા હતા અને સાથે ચા-નાસ્તો કર્યો હતો.